**РЕПУБЛИКА СРПСКА**

**НАРОДНА СКУПШТИНА**

**Посланичка група Напредна Српска**

**НАЦРТ**

**ЗАКОН**

**О ИЗМЈЕНИ ЗАКОНА О РАДНИМ ОДНОСИМА У ДРЖАВНИМ ОРГАНИМА**

**Бања Лука, март 2016. године**

**Нацрт**

**ЗАКОН**

**О ИЗМЈЕНИ ЗАКОНА О РАДНИМ ОДНОСИМА У ДРЖАВНИМ ОРГАНИМА**

Члан 1.

У Закону о радним односима у државним органима („Службени гласник Републике Српске“, бр. 11/94, 6/97 и. 96/03), члан 35. брише се.

Члан 2.

Овај закон ступа на снагу осмог дана од дана објављивања у „Службеном гласнику Републике Српске“.

Број:

**ПРЕДСЈЕДНИК**

**НАРОДНЕ СКУПШТИНЕ**

Датум:

Недељко Чубриловић

**ОБРАЗЛОЖЕЊЕ**

**НАЦРТА ЗАКОНА О ИЗМЈЕНИ ЗАКОНА**

**О РАДНИМ ОДНОСИМА У ДРЖАВНИМ ОРГАНИМА**

**I УСТАВНИ ОСНОВ**

Уставни основ за доношење Закона садржан је у тачки 12. Амандмана XXXII, којим је замијењен члан 68. Устава Републике Српске, према којој Република, између осталог уређује и обезбјеђује радне односе, запошљавање, социјално осигурање и друге облике социјалне заштите.

Чланом 70. тачка 2. Устава Републике Српске прописано је да Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22/01-021-239/16 од 22. марта 2016. године, уставни основ за доношење овог закона садржан је у Амандману XXXII тачка 12. на члан 68. Устава Републике Српске, према којем Република између осталог, уређује и обезбјеђује радне односе, запошљавање, социјално осигурање и друге облике социјалне заштите. Одредбом члана 70. тачка 2. Устава Републике Српске прописано је да Народна скупштина доноси законе, друге прописе и опште акте.

Предлагач Нацрта закона о измјени Закона о радним односима у државним органима је Посланичка група Народне скупштине Републике Српске – Напредна Српска, која је према Амандману XXXVIII на члан 76. Устава Републике Српске и члану 190. Пословника Народне скупштине Републике Српске, овлаштена за предлагање закона.

Закон о радним односима у државним органима („Службени гласник Републике Српске“, бр. 11/94, 6/97 и 96/03) уређује одређена права, обавезе и одговорности лица које бира и именује Народна скупштина Републике Српске, односно изабраних лица. Предложеним законским рјешењем брише се одредба члана 35. овог закона, којом је предвиђено да изабрано лице по престанку функције има право на плату у трајању од шест мјесеци, у висини коју је имао у вријеме престанка функције.

Предлагач је у образложењу Закона, као разлог за доношење овог закона навео да је у протекле 22 године ово право користио огроман број изабраних лица, што се одразило на буџет Републике Српске, а самим тим и њене грађане. Такође, навео је да је у прошлом сазиву Народне скупштине Републике Српске ово право користило 28 народних посланика, због чега је укупан износ за ову намјену био око 300.000 КМ. У образложењу се истиче да је у претходном мјесецу на нивоу заједничких институција ово право укинуто, као и да упоредна законодавства немају сличну одредбу.

Републички секретаријат за законодавство размотрио је уставни основ за доношење овог закона, али се није изјашњавао о цјелисходности предложених законских рјешења, јер је у надлежност законодавца да законом уређује права, обавезе и одговорности изабраних лица.

Предлагачу Закона скренута је пажња да у изради Нацрта закона приликом вршења пренумерације чланова нису поштована Правила за израду закона и других прописа Републике Српске („Службени гласник Републике Српске“, број 24/14).

Овај секретаријат је мишљења да се о предложеном Закону треба изјаснити Министарство управе и локалне самоуправе и Министарство финансија.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према мишљењу Министарства за економске односе и регионалну сарадњу број: 17.03-011-102/16 од 23.марта 2016. године, након увида у прописе Европске уније и анализе одредаба Нацрта закона о измјени Закона о радним односима у државним органима, није установљено да ЕU acquis садржи изворе који су релевантни за предмет уређивања достављеног нацрта због чега у Изјави о усклађености стоји оцјена „непримјењиво“.

**IV РАЗЛОЗИ ЗА ДОНОШЕЊЕ ЗАКОНА**

Закон о радним односима у државним органима („Службени гласник Републике Српске“, бр. 11/94, 6/97 и 96/03) уређује права, обавезе и одговорности из радних односа лица запослених у министарствима, посебним организацијама, судовима, јавним тужилаштвима, јавном правобранилаштву, органима за прекршаје и у службама Народне скупштине, предсједника Републике (у даљем тексту: предсједник Републике), Владе Републике Српске (у даљем тексту: Влада) и Уставног суда, који се примају у радни однос одлуком функционера који руководе овим органима и службама (у даљем тексту: запослени у државним органима), одређена права предсједника Републике и одређена права, обавезе и одговорности лица којa бира и именује Народнa скупштинa (у даљем тексту: изабрана лица) и лица која представља Влада, односно други надлежни орган (у даљем тексту: постављена лица).

Чланом 35. став 1. наведеног закона регулисано је да изабрано лице по престанку функције има право на плату у трајању од шест мјесеци у висини коју је имао у вријеме престанка функције. Право на плату из става 1. овог члана може се изузетно продужити до шест мјесеци, уколико у том времену изабрано лице стиче право на пензију. Права из ст. 1. и 2. овог члана престају заснивањем радног односа или стицањем права на пензију према прописима о пензијско-инвалидском осигурању. Изабрано лице остварује права утврђена у ст. 1. и 2. овог члана код Народне скупштине.

Мишљење предлагача је да је право из члана 35. посебно право које je у јавности познато као тзв. „бијели хљеб“. Ово посебно право односи се на: предсједника Републике, народне посланике, делегате у Вијећу народа, предсједника Владе, министре, као и остала лица која бира и именује Народна скупштина.

У протеклe 22 године од примјене овог закона ово право користио је велики број изабраних лица, који су буџет, а самим тим и грађане Републике Српске коштали неколико милиона КМ. У прошлом, 8. сазиву Народне скупштине Републике Српске ово право користило је 28 народних посланика, а укупан износ за исплату за ово намјену био је око 300.000 КМ.

У прошлом мјесецу на нивоу заједничких институција Босне и Херцеговине ово право, тзв. „бјели хљеб“ је укинуто.

Такође, значајно је истакнути да ову привилегију не познају законодавства у региону.

С обзиром на то да ово посебно право не постоји за друге грађане, предлагач сматра да га је потребно укинути. Претпоставка је да je већина изабраних лица на функције дошлa из радног односа, гдје им је законски регулисано мировање радног односа. На основу тога, ово посебно право није ни потребно.

Анализом примјене овог члана, предлагач је утврдио да је овдје, у највећем броју случајева, ријеч о класичној злоупотреби, гдје изабрана лица прво узимају „бијели хљеб“, а затим активирају радни однос или одлазе у пензију.

Било је случајева у којима се након једнодневних одлазака у пензију и кориштења права на „бијели хљеб“ само након неколико дана враћају у професионалн радни однос као изабрана лица.

За изабрана лица која прије избора на функцију нису била у радном односу накнада за незапосленост треба да буде остварена преко Завода за запошљавање Републике Српске као што је остварују сва незапослена лица.

Предлагач сматра да изабрана лица, почев од народних посланика, као и свих осталих из те категорије, морају својим примјером да се солидаришу са грађанима које представљају.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Члан 35. брише се и самим брисањем се укида право изабраним лицима на остваривање ове привилегије.

Остали чланови помјерају се за један члан.

**VI ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

Усвајање овог закона не изискује додатна финансијска средства, а економска оправданост произлази из чињенице да ће усвајањем овог закона доћи до смањења јавне потрошње и уштеда у буџету Републике Српске.

**ПРИЛОГ**

**ЗАКОН**

**О РАДНИМ ОДНОСИМА У ДРЖАВНИМ ОРГАНИМА**

(Текст предложених измјена уграђен у основни текст Закона)

Члан 34.

У случају спајања два или више државна органа у нов орган, сви запослени и постављена лица у овим органима имају статус нераспоређених. У складу са потребама органа, функционер који руководи државним органом доноси решење о распоређивању запослених који имају статус нераспоређених, а решење о распоређивању постављених лица која имају статус нераспоређених доноси орган који их је поставио.

**Члан 35. брише се.**

Члан 36.

Изабрано лице на сталној функцији (судија,јавни тужилац) које буде разрјешено функције и постављено лице које по истеку мандата не буде постављено или које у току трајања мандата буде разрешено могу се распоредити на радна места у истом органу која одговарају њиховој страучној спреми и радним способностима.

Уколико се изабрано, односно постављено лице не може распоредити на начин из става 1. овог члана или не прихвати радно место на које је распоређено, престаје му радно однос.